khistorydata/jeongjo-sjw-relations huggingface dataset:
정조 24년 · 목
大王大妃殿敎曰聞儒賢入闕幸可勝言日寒如此撼頓之餘能無損節乎遣史官問起居以奏
정조 24년 · 강
行藥院入診于廬次仍召見左議政李時秀大護軍李直輔都提調徐龍輔提調金祖淳副提調李集斗
정조 24년 · 목
請診也○予命醫官診候置之○直輔曰哀隕罔極無可達之辭矣予曰罔極矣直輔曰因山迫近尤切罔極矣目今悠悠萬事惟在於保嗇聖躬而伏聞殿下過加哀毁恐非聖人之達孝伏望勉從諸臣祈懇之語以慰宗社臣民之望焉予曰何以上來乎直輔曰堇堇上來矣予曰爲卿上來銓任臺職皆已曲副雖在因山後久留輔導實爲切企矣直輔曰匪分之職連蒙許解不勝感泣而賤疾風痰有時昏窒實難許久遲留矣顧臣犬馬微衷所欲陳達者甚多而病昏中無以敷說早晩間當以文字仰奏矣予曰旅次住接不至齟齬乎直輔曰奔赴之餘病勢越添京中住接尤難方欲下去始興族人家姑留數日以待因山時前進矣龍輔曰俄承勉留儒賢之敎伏切感歎而幼學壯行士之素志豈欲固守東岡乎願盡誠禮期於必留焉時秀曰今向始興不是長往之計欲寓於至親家鄕廬以爲因山時從近前進之計矣予曰因山後更爲入城久留予實顒企矣直輔曰臣之病勢若少有減勢則謹當復入城闉而若如目今貌樣則難保其擔舁還入矣臣以無似猥蒙先大王罔極之恩實有糜身粉骨之願如有一分知識之可以裨補則何敢爲退托之計乎咫尺前席聖敎諄諄而不敢奉承尤萬萬死罪矣予曰慈殿欲一召接卿其姑留闕中也直輔曰謹當依下敎矣予曰當更引接今姑退也仍敎曰禮判先退接待山林也禮曹判書李晩秀先退時秀曰發靷時刻在來月初三日丑時朝奠朝上食若欲依時刻設行則恐多掣礙隨時從便設行似好矣予曰依此爲之承旨李集斗曰因山時大轝陪從承旨爲二員問安承旨亦二員而問安處所合爲九處員數太不足不可不預爲分排矣予曰臨時當下敎矣集斗曰俄有上食茶禮自今日隨時親行之敎矣此後親行時文蹟若更不書出則政院擧行自多未逮矣予曰臨時當令承旨來待於分政院矣
정조 24년 · 강
晝停奠設行於神輦前事命置之
정조 24년 · 목
左議政李時秀啓言臣於日前以晝停奠設行於神輦前事有所仰達矣追聞諸議皆妨於禮節云原擧措請置之從之
정조 24년 · 목
左議政李時秀啓言工曹判書李益運以長生殿提調先詣山陵而聞其情理難強今姑許遞其代請令開政差出從之
정조 24년 · 강
命陳列時及撤排時員役軍人出入無令雜亂
정조 24년 · 목
左議政李時秀啓言初二日陳列時及初三日撤排時都監所屬及該曹員役軍人輩自多出入於闕門及殯殿門而有難煩稟令兵曹及壯勇營區別其當入不當入無令雜亂亦無令阻滯事請分付從之
정조 24년 · 강
許副藥院都提調徐龍輔
정조 24년 · 목
龍輔啓言因山時藥院例爲直宿而臣旣陪進山陵都提調之多日曠闕誠爲可悶臣之所帶藥院之任宜蒙體諒矣敎以姑爲許副
정조 24년 · 강
召見領議政沈煥之大護軍李直輔于熙政堂
정조 24년 · 목
煥之曰因山時擬詣陵所矣慈敎以領府事爲贈玉帛官臣不敢更事煩達而情理甚悲菀矣大王大妃殿敎曰領府事於初終時獨未得參念其情理必欲進參於因山時故特命進去領相則以年老之人於屢朔勞憊之餘當寒觸冒亦甚可悶故使之留京煥之曰臣於奔奏之地何敢言老而自上曲遂悶老之典頃於外梓宮陪進時命命爲爲進去臣不勝惶感而今番未得陪從雖甚悲缺領府事情理亦不可不進去故臣不敢更達大王大妃殿敎曰主上於近日過加哀毁自昨日祭奠必欲親行不但連日觸寒之可悶用心太過水剌旣不多進寢睡亦未安穩神色凡節不能如前所見甚悶然因山尙隔多日將未知何以過去此心悶迫實難形言矣煥之曰此時聖心安得不然而第念帝王之孝異於匹庶伏願深念傷孝之戒勉加節抑之方而因山前饋奠至於日寒時姑令攝行千萬伏望焉大王大妃殿敎曰非但每日一參欲爲一日屢行予雖挽止亦不回聽盛壯之時猶難支過幼沖之年若是過毁誠萬萬切迫矣煥之曰宗社之重專係於殿不一身豈下思自愛自重之道乎伏願仰念殿宮惟憂之心加意於寢睡水剌之節焉予命儒賢進前直輔曰無可仰達之辭矣大王大妃殿涕泣下敎曰天地茫然罔極罔極夫復何言當此罔極之時日望卿等之簉朝過成服後卽爲敦論矣卿今簉朝罔極之中萬▣矣直輔曰頃伏奉慈敎至今感泣而今始奔哭罪戾深重大王大妃殿敎曰見今主上幼沖國勢孤危未亡人不得已爲此垂簾聽政之擧而見識固陋有何所知晝宵罔措倍切哀痛之心矣目下第一急務無過於保聖躬勉聖學二件事而保聖躬一事則左右之臣當任其責至於勉聖學則有非人人可能卿以先朝禮遇之臣山林宿德之士學問高明聲望藹菀輔導之任專恃於卿卿須以追先欲報之念盡心於薰陶輔翼之責毋或終始辭巽退守東岡之陂也直輔曰臣蒙被先大王罔極之恩糜身粉骨不足以報答萬一而何敢爲假飾之辭乎顧今朝廷才彦林立左右輔導不患無人而林不讀書之士方在旌招之列者亦不爲不少矣如臣者擧世皆知其爲欺天之罪人伏願自今以後勿復檢擬俾守本分實臣區區之望也大王大妃殿敎曰朝廷之上雖非無人而如卿林下宿德之士豈易得乎卿雖年老不必以筋力爲禮旅次雖或齟齬亦須久留輔導予實深望焉直輔曰在昔宋臣蘇軾召見簾前聞宣仁太后之諭以先帝遺意遂不覺失聲痛泣今臣呑聲飮泣雖不敢如蘇軾之失聲而衷情之抑塞實有百倍於蘇軾者假使臣或有一分知識之可以裨益則豈敢不殫竭而空疏湔劣之外目今病勢實無可強之路當觀病勢而仰奏矣予曰慈敎如是縷縷卿之久留予實望之直輔曰病勢少間則豈敢不奉承乎大王大妃殿敎曰追念先朝信遇之心卿豈可不留輔我沖王耶直輔曰前後恩造隆天重地如有一半分報效之方而飾辭退托則將以何顔歸拜我先王乎顧今癃病奄奄前席慈敎丁寧諄複而聽瑩劇甚亦末由諦承目下昏憒之狀庶幾俯燭矣因奏曰臣竊有仰達之辭矣我聖上血氣未盛戒在過毁先自慈聖勉加節哀寬慰我聖上之心焉大王大妃殿敎曰主上方在沖年未及長慮而哀毁太過未免有傷損之節誠甚切迫矣予曰儒賢想必勞憊先退休息也煥之曰臣於大提學洪良浩疏批竊有愚見之可達者矣臺言雖甚過當而彼無倫焉一句在聖朝優待言官之道恐有所未安矣予曰當改下矣煥之曰然則自上特敎改下似好矣予曰然矣
정조 24년 · 강
命存問李儒賢米麪柴炭輸送
정조 24년 · 목
敎曰日寒如此筵退後起居遣史官存問因令該曹米麪柴炭輸送
정조 24년 · 강
有政吏曹判書徐邁修參判曺允大兵曹判書金祖淳進
정조 24년 · 목
以金載瓚爲左參贊趙鎭寬爲工曹判書沈煥之爲藥房都提調洪樂謙爲假監役初仕也金爔爲全羅右水使
정조 24년 · 강
命兩司坐罷人竝敍用
정조 24년 · 목
領議政沈煥之啓言近日兩司諸臣違牌坐罷人竝敍用俾參因山哭班似好矣從之
정조 24년 · 강
王大妃殿進御三子五拗湯依前方一貼命煎入榻敎也
정조 24년 · 강
王大妃殿進御三子五拗湯依前方一貼命更爲煎入榻敎也
정조 24년 · 강
遞社稷提調李敬一工曹判書趙鎭寬
정조 24년 · 목
政院以明日啓殯告由祭社稷提調李敬一以大司憲未肅拜不得進參啓稟敎以提調許遞口傳差出○國葬都監啓言新除授工曹判書趙鎭寬以本都監堂上外梓宮下隅板加漆時勢難先詣今姑許遞其代請開政差出允之
정조 24년 · 목
大王大妃殿敎曰沈象奎莫重御製不察之罪雖重飭已行矣先朝待閣臣自別因山迫近罪名分揀
정조 24년 · 강
有政吏曹判書徐邁修參判曺允大進
정조 24년 · 목
以李義弼爲工曹判書
정조 24년 · 강
命大謢軍李直輔所住處米麪柴炭更爲輸送
정조 24년 · 목
戶曹啓言大護軍李直輔所住處米麪柴炭令郞官輸送則以爲今當哀遑罔極之中臣子情理次不敢祗受云矣敎以更爲輸送安意領受事令曹郞傳之
정조 24년 · 강
命咸興璿派孫李昌杰等回糧題給
정조 24년 · 목
敎曰咸興璿派孫令李昌杰等二十四人下去回糧令賑廳依例題給
정조 24년 · 강
發靷時命都監堂郞以下員役工匠糧饌當內下
정조 24년 · 목
國葬都監啓言今此發靷時本都監堂郞監造官以下員役及率去工匠等糧饌盤纏磨鍊則米爲二十石錢爲四百兩矣請分半取用於戶惠廳敎以當內下矣
정조 24년 · 강
大王大妃殿命李儒賢問起居以奏
정조 24년 · 목
大王大妃殿口敎曰儒賢旅次當冷落遣史官問起居以奏
정조 24년 · 강
大王大妃殿命宋儒賢起居知來以奏
정조 24년 · 목
大王大妃殿口敎曰宋儒賢來到近地云喜幸不可勝言日寒如此起居何如知來以奏都承旨往傳下敎仍爲偕來
정조 24년 · 강
命宋儒賢造朝事傳諭
정조 24년 · 목
京畿監司徐鼎修以上護軍宋煥箕今二十五日振威縣止宿馳啓敎以聞卿行近京企待之餘甚幸甚幸慈殿方遣知申偕來卿須卽爲簉朝事知申傳諭驛人馬定差員領送事分付畿伯處
정조 24년 · 강
召見時原任大臣有司堂上于熙政堂領府事李秉模領議政沈煥之左議政李時秀右議政徐龍輔大護軍趙鎭寬兵曹判書金祖淳刑曹判書李書九工曹參判尹行恁
정조 24년 · 목
煥之曰王大妃殿湯劑今日亦煎入而此非多進之劑晩後與諸醫官請議定繼進之方予曰依此爲之仍敎曰見平安監司狀啓則勅使牌文不久出來云故召見卿等矣煥之曰牌文三四日間似渡江云凡事不可不預講矣大王大妃殿敎曰遠接使須以秩高人擇差也煥之曰從一品中可合者只有金文淳趙尙鎭二人矣予曰誰可爲之乎煥之曰金文淳雖可合而方帶敦匠之任姑未完定矣予曰卿其完定以奏也煥之曰當以金文淳爲定矣予曰依此爲之也煥之曰禮曹判書方在閤外使之入侍議定迎勅儀節似好矣予命禮曹判書李晩秀入侍煥之曰今番郊外迎勅館所擧動不可依例爲之禮判今當稟定而只行仁政殿受勅節次似好矣大王大妃殿敎曰卿言甚好依此稟定也時秀曰丙申年則几杖以常時所御進之故杖體甚大別爲奉安於綵轝而今番則几杖旣別爲造成可以同安於服玩綵轝故敢達矣予曰依此爲之秉模曰譯官罪汰者旣不入歲抄過一都目後收用已有英廟朝定式今亦依此爲之似好矣予曰依此爲之大王大妃殿敎曰宋儒賢聞從近上來云該曹輸送等節待其上來依例擧行事分付也予曰閔命爀吳翰源如入來使之入侍也假注書尹鼎烈回奏曰閔命爀則已到閤外而吳翰源則姑未入來矣予命校理閔命爀先爲入侍也仍下封書大王大妃殿敎曰須善爲之也承旨金近淳曰因山時注書一員當陪進而其時代望似涉煩稟以加出注書仍爲察任似好矣予曰依此爲之也
정조 24년 · 강
命遠接使問禮官差出
정조 24년 · 목
領議政沈煥之啓言今聞勅行已登程遠接使及問禮官令該曹差出請不多日內辭朝從之
정조 24년 · 강
命迎勅儀註依例磨鍊行禮權停擧行
정조 24년 · 목
禮曹判書李晩秀啓言迎勅儀註當修正而今番郊外迎則勿爲行禮殿庭則臨時稟旨擧行事大臣俄已筵稟而儀註則依例磨鍊行禮權停事使遠接使往復勅使處預爲停當亦是已例請依此擧行從之
정조 24년 · 강
禮曹判書李晩秀以迎勅時節次磨鍊啓
정조 24년 · 목
晩秀啓言迎勅時遠接使道臣守令以下服色無揚黑團領烏紗帽黑角帶見官禮布帽布團領請磨鍊從之又啓言今春勅行以彼中二十七朔之內結綵除之矣朔數今猶未過又是弔勅之行儀註中結綵一款初勿磨鍊此意請令遠接使知委於迎勅諸道從之又啓言弔勅之行下馬宴例以茶禮爲之矣今番儀註中請亦依此磨鍊從之
정조 24년 · 강
命問安使以畿內兩西守令中文堂上人差送
정조 24년 · 목
領議政沈煥之啓言勅行入境後別問安使以畿內兩西守令中文堂上曾經侍從人請依近例差送從之
정조 24년 · 강
命勅行時禁雜人一事嚴飭
정조 24년 · 목
左議政李時秀啓言臣於昨年奉命儐接故以勅行事有仰達者矣近年勅行時禁雜人一事專在於道帥臣地方官之警勵與慢忽更加惕念毋或犯科之意請預爲嚴飭於三道道帥臣從之
정조 24년 · 강
命勅行時生獐活雉二種初勿待令
정조 24년 · 목
左議政李時秀啓言勅行時沿路進排之生獐活雉二種元非勅使所需不過小通事輩操縱之具而列邑爲弊大段今番則初勿待令事請令遠接使預爲知委從之
정조 24년 · 강
初虞再虞祭灌地筒命以磁器代用
정조 24년 · 목
左議政李時秀啓言返虞時初虞再虞祭當設行於行宮而行宮旣無灌地筒依各年例請以磁器代用從之
정조 24년 · 강
因山時南關王廟命一體行祭
정조 24년 · 목
禮曹判書李晩秀啓言因山時所過名山大川行祭事啓下矣南關王廟一體行祭原單子中請改付標以入從之
정조 24년 · 강
遞總管安昌君燝西春君爆李祖源徐邁修曺允大李基讓宋銓以金載瓚權裕鶴林君焴李益運爲都總管李鼎揆李儒慶吳載徽爲副總管
정조 24년 · 목
因總府變通草記敎以許遞前望單子入之
정조 24년 · 강
禮曹以虞主今二十八日卯時奉安于崇政殿啓有政吏曹判書徐邁修參判曺允大進
정조 24년 · 목
以兪漢謨爲兵曹參判崔重圭爲執義李安默爲掌令高廷鳳爲持平遠接使金文淳館伴使李晩秀問禮官金銑竝單付○迎接都監提調金文淳郞廳柳畊閔師宣宋應圭尹亨烈徐有膺李羲淵金時弼尹光時李得江竝單付
정조 24년 · 강
都承旨李集斗以大護軍宋煥箕附奏啓
정조 24년 · 목
狀啓以爲臣奉聖諭馳往果川縣傳諭于大謢軍宋煥箕仍又傳宣大王大妃殿下敎則以爲臣強病作行多日撼頻昏憊益甚艱到果川地將調息而前進矣伏奉聖諭至有慈殿遣知申偕來之命微分惶蹙不知所措謹當明日進抵城闉而近侍之臣相守於旅店不勝悚悶云矣
정조 24년 · 강
大王大妃殿進御加味蔘橘飮命自明日停止榻敎也王大妃殿進御三子五拗湯停止加減蔘蘇飮一貼命煎入
정조 24년 · 강
命驪州儒賢先詣陵所云夫馬支供依例擧行
정조 24년 · 목
敎曰驪州儒賢先詣陵所云夫馬支供依例擧行始興及華城所住處柴炭食物亦爲輸送事分付畿營
정조 24년 · 목
敎曰使行勅行相値拜表初一日爲之勅行渡江前使之渡江對裹明日爲之
정조 24년 · 강
大王大妃殿命朝報書入當該承旨重推
정조 24년 · 목
大王大妃殿敎曰日前以當日小報卽卽修入已修入者勿爲書入於朝報之意有口傳下敎矣依前翌日以朝報書入紀綱所在萬萬駭然伊日當該承旨從重推考
정조 24년 · 강
命宋儒賢入來遣史官知入食物柴炭卽爲輸送
정조 24년 · 강
遞承旨李集斗以尹行恁代之
정조 24년 · 목
敎曰奉命承旨許遞前望單子入之
정조 24년 · 강
前承旨李集斗以上護軍宋煥箕今到城外病不得入城書啓
정조 24년 · 강
召見遠接使金文淳于熙政堂
정조 24년 · 목
大王大妃殿命遠接使進前敎曰今番勅行與他時有異凡百擧行之事專係於儐使故以崇品戶判差遣而爲任之重與財庫尤別隨事着念毋負委寄之意也文淳曰謹當盡力爲之矣大王大妃殿敎曰凡事各別申飭與前日無異也文淳曰臣安敢不盡力爲之乎仍奏曰今番勅行似不爲燕饗故有迎慰使不爲差出之命而臣意則雖無燕饗之事凡事不可無不虞之備矣今春勅行有從便擧行之下敎今番亦依此例爲之似好矣大王大妃殿敎曰觀其事勢從便爲之可也又敎曰行期甚迫須卽發行也
정조 24년 · 강
大王大妃殿命戶判許遞李書九除授
정조 24년 · 목
大王大妃殿敎曰戶判以遠接使出去此時擧行相妨仍卽許遞刑曹判書李書九除授牌招察任
정조 24년 · 강
減下國葬都監堂上金文淳以李書九差下
정조 24년 · 목
該都監以文淳遠接使出去啓請減下也
정조 24년 · 강
迎接都監堂上李書九單付
정조 24년 · 강
命上護軍宋煥箕所住處食物柴炭更爲輸送
정조 24년 · 목
戶曹啓言上護軍宋煥箕所住處食物柴炭令郞官輸送則以爲纔到城闉哀隕益深繼廩之典遽下於此際深切增感而微分有不敢冒受云矣敎以待開門更爲輸送
정조 24년 · 강
吏曹參議洪樂洊陳疏自引乞遞
정조 24년 · 목
疏略曰臣之伯父臣良浩代撰之文精微義理前後綸音無不備載闡揚者已悉於伯父臣對卞之章而恩批隆摰洞燭昭晣闔門感泣只有攢祝而已臣何容更辨而惟彼鉉章論人於恒情之外而乃曰有若爲父兄訟冤云執以爲罪噫以子侄而訟父兄之冤卽人理之當然則臺言獨非人理之外哉臣之無狀爲人侮蔑歷日思惟杜門恧蹙乃者銓部除命承膺無路乞垂矜諒亟削臣職以靖私義焉
정조 24년 · 강
命上副使先來軍官令攸司科治兩西道帥臣竝重推
정조 24년 · 목
政院啓言今番先來遲滯前所未有副使軍官之再昨入來已極稽緩上使軍官昨始追到尤爲痛駭回還上副使先來軍官請竝令攸司從重科治允之○備邊司啓言今次先來入京翌日勅牌踵至延接擧行萬萬窘速當該軍官等令攸司査問勘罪兩西道帥臣請竝重推允之
정조 24년 · 강
命罪人萬億胤宗等令道臣酌處
정조 24년 · 목
義禁府啓言今此就捕罪人趙石乭假行至中路因爲逃躱不至官門雖有證左深夜新村聽其凶言而隨後論其罪犯與張海三果無異同一體科斷事依啓施行而金萬億假旣是逆昱之婢夫心腹使煥凶謀悖言無不參聽隨往官門渠亦自服究其情節與永太一而二二而一盤覈得情施以當律張胤宗假渠以賊景之叔目見賊徒凶悖之擧初無驚動力遏之意乃以此何擧措一句草草該去此等凶徒決不可付之道臣勘斷萬億胤宗等請具格拿鞫快正典刑敎以令道臣分輕重酌處
정조 24년 · 강
大王大妃殿遣史官傳諭于宋儒賢
정조 24년 · 목
大王大妃殿敎曰聞卿來到城外企待之餘尤爲幸焉寒程得無損節乎遣史官問起居兼冀今日簉朝此意傳之仍與之偕入
정조 24년 · 강
事變假注書李泳夏以上護軍宋煥箕附奏啓
정조 24년 · 목
書啓以爲臣敬奉大王大妃殿傳敎馳往西部盤石坊蓮池契傳諭于上護軍宋煥箕則以爲昨到城外觚稜入望哀隕之私倍難自堪宜卽移詣闕下亟伸情禮而賤疾添劇無以自力卽伏奉慈諭隆摰微分惶隕益無所容措顧今殘喘實難趁卽承命謹當少加調息明日簉朝云矣○又以上護軍宋煥箕今將簉朝啓
정조 24년 · 강
大王大妃殿遣史官傳諭于李儒賢
정조 24년 · 목
大王大妃殿口敎曰李山林寒程何以下去下去之後起居何如遣史官傳諭以來
정조 24년 · 강
遞左參贊金載瓚以權裕代之
정조 24년 · 목
備邊司啓言明日査對時左參贊金載瓚有身病勢難進參請姑許遞允之
정조 24년 · 강
戶曹判書李書九疏辭新除度支賜例批
정조 24년 · 강
行藥院入診于熙政堂仍召見都承旨及儒賢都提調沈煥之提調金祖淳都承旨尹行恁上護軍宋煥箕
정조 24년 · 목
請診也○予命醫官診候置之煥之曰王大妃殿湯劑進御後伏聞有差勝之節矣大王大妃殿命山林進前煥箕曰天崩之痛無可達之辭矣大王大妃殿敎曰千萬夢寐之外遭此罔極之痛夫復何言仍敎曰哀痛罔極更有何言方今主上幼沖國勢孤危顧此藐然一未亡人雖依倣故事垂簾聽政而凡於一半分補益國事之道茫然無知識以此之故日夜罔措哀痛之懷一倍難抑矣煥箕曰以我聖上孝思安得不哀痛而宗社付托專係殿下一身必須節哀以爲保護聖躬之道焉大王大妃殿敎曰目下急務無過於保聖躬而此則左右諸臣自當盡心殫誠靡不用極至於勉聖學一事有難責之於人人卿則山林宿德之士先朝禮遇之臣須以追先欲報之心輔導沖主深所望也在昔明聖聖母時卿家先正承命輔導予雖不及於聖母萬一卿以先正之後克承故事則豈不休哉煥箕曰臣荐承下敎不勝惶蹙力疾登筵而今筵下敎尤爲懇惻若有一分可強之勢則豈敢不奉承萬一而旅邸濡滯實有頃刻奄奄之慮矣大王大妃殿敎曰當此時卿豈可以辭巽乎因山後則當設經筵勿復爲逡巡之計留輔沖王千萬之望也予曰慈敎如是必須久留輔導也大王大妃殿敎曰卿無曰未亡人誠意淺薄必須追先朝眷遇之恩繼先正已行之事勉回遐心期於成就聖德也煥箕曰臣厚蒙先朝恩眷而此時下敎如是勤摰臣雖冥頑豈無感泣��蹶之心而癃疾漸加至於經筵三接非可論矣仍奏曰今於前席敢請仰瞻天顔焉予許之煥之曰聞於醫官則粟米飮加入橘薑則利於咳嗽及感氣云今番煎入時當加入橘薑矣予曰依此爲之也煥箕曰臣之病勢添加旅邸調息實難如意當於明日參朔奠哭班後卽詣陵所近處村舍以爲調息矣予曰過因山後卽爲上來也煥箕曰以臣病勢不敢預料矣大王大妃殿敎曰病勢亦必有稍勝之時須卽上來調息以爲久留之地也煥箕曰病若可強則豈敢不上來乎第念添劇無常有不可知而當於筵退後以文字仰奏矣予曰儒賢先退休憩也又敎曰因山時提調則趁下玄宮進去也煥之曰提調之此時情理雖爲可念而所帶本兵之職管轄各軍門自非動駕外不得離京況藥院直宿事體非輕勿爲進去似好矣予曰依此爲之也煥之曰明日拜表多有掣礙之事慕華館査對人員外百官請竝闕下落後予曰依爲之大王大妃殿敎曰主上於發靷時必欲奉辭闕外而寒夜觸冒事甚重難故以廬次或殿庭小次爲之之意自內懇勸而終不回聽將何以則爲好耶煥之曰慈敎至當矣在昔肅廟朝亦不得祗迎於闕外只於殿庭爲之殿庭與闕外無異必須奉承慈敎焉大王大妃殿敎曰肅廟朝御極時春秋稍爲長盛況今沖齡凡節有難擬議於肅廟朝故事而闕外殿庭無甚異同故挽之不聽甚爲悶然而夜氣觸冒尤爲難矣煥之曰慈敎如是豈可不奉承乎闕外殿庭別無所異冬日雖不寒亦有妨於節宣之道返虞時祗迎雖以城外磨鍊此時動駕亦甚重難伏望奉承慈敎焉予曰臨時更當下敎矣
정조 24년 · 강
命藥院直宿自明日依例擧行
정조 24년 · 목
領議政沈煥之啓言本院直宿自明日依例擧行殿宮進御人蔘粟米飮每日煎入醫官別入直等事請亦依例爲之從之
정조 24년 · 강
命戶曹判書勿爲先詣
정조 24년 · 목
領議政沈煥之啓言戶曹判書金文淳以整理使到華城未及陵所而還新任戶曹判書李書九當進往而所帶都監多有擧行勿爲先詣似好矣從之
정조 24년 · 강
差下舟橋堂上趙鎭寬
정조 24년 · 강
命方物輸去勿致忙錯之意分付使行
정조 24년 · 목
領議政沈煥之啓言勅行渡江前使行先渡江纔有飭敎矣方物輸去之際有難及期云設或數三日差遲凡事務爲整暇勿致忙錯之意請分付使行從之
정조 24년 · 강
命江界蔘採納人及領來將校帖加蔘價以穀物劃給
정조 24년 · 목
領議政沈煥之啓言江界體大蔘採納人及領來將校依例帖加蔘價以關西穀物量宜劃給事請分付該曹該道從之
정조 24년 · 목
戶曹啓言上護軍宋煥箕所住處食物柴炭令郞官輸送則以爲不敢冒受云矣敎以更爲輸送又以更爲輸送又不領受啓敎以更爲輸送
정조 24년 · 강
命使行公用銀以箕營所在銀子取用事分付
정조 24년 · 강
刑曹以先來軍官具弘愼尹永基等已爲科治啓
정조 24년 · 강
行勸講于熙政堂閣臣李晩秀金祖淳承旨金羲淳假注書呂東植史官李存秀洪奭周
정조 24년 · 강
命開城府市民一百名添付於引曳軍
정조 24년 · 목
漢城府啓言開城府市民一百名今方上來自願於轝士軍而前有添付使用於市民引曳軍之例今亦依前添用之意請分付轝士大將允之
정조 24년 · 강
汰總府郞廳徐良輔
정조 24년 · 목
都總府啓言本府入直郞廳徐良輔治罪下隸之際夜則結縛移時朝則合執三笞杖施罪旋又縛跪仰瓦此是無法之刑請汰去允之
정조 24년 · 강
行勸講于熙政堂閣臣李晩秀金祖淳尹行恁承旨金羲淳注書曺錫正史官李存秀洪奭周
정조 24년 · 목
外梓宮陪進後入來也○予曰善爲往來乎時秀曰伊日夜雨甚悶矣日寒路凍平安陪進後奉審開金井處則地中有熏氣一向純吉而天灰及傍灰盡爲完築半月形及退壙當於望間盡爲云故臣則先爲復路矣臣於上來時自王大妃殿頒下餕餘工匠及募軍三千餘名人人皆霑惠澤矣又奏曰各陵寢丁字閣簾皆以蘆爲之而園所則以竹爲之今番則依各陵例以蘆爲之各陵則皆懸簾於簷下而園所則懸之於柱今番則依園所例懸之柱似好而不必出擧條當依此爲之矣
정조 24년 · 강
命西部官員金燾拿處諸部官中生疏年老者相換
정조 24년 · 목
左議政李時秀啓言今番外梓宮陪進時各部轝士軍中西部擧行不謹雖幸無事奉詣而其在警後之道不可置之西部當該官員拿處諸部官中生疏年老者令判尹詳察可堪與否後日登對時提稟預爲相換之意請分付從之
정조 24년 · 강
命禿城山城當撤民戶從優定價仍給本材
정조 24년 · 목
左議政李時秀啓言禿城山城內外民家四十餘戶處在山陵相望之地又是當爲植木處不可不撤移今番當撤之民戶亦令從優定價仍給本材使之未寒前奠居之意請分付都監從之
정조 24년 · 강
行勸講于熙政堂閣臣金祖淳南公轍承旨李集斗假注書曺錫正史官李存秀洪奭周
정조 24년 · 목
講孟子○予曰明日卽次對日講筵恐難爲之也祖淳曰次對若早罷則可以開講矣
정조 24년 · 강
大王大妃殿命疏箚謄入時批旨亦爲書入
정조 24년 · 목
大王大妃口敎曰此後疏箚謄入時批旨亦爲書入諺書朝報中勿爲書入
정조 24년 · 강
山陵役事需用命當內下
정조 24년 · 목
山陵都監啓言今番山陵役事財力幾盡目下需用未免苟艱錢一萬五千兩木三十同米一千八百石及今區劃請令戶惠廳分半輸送敎以當內下矣
정조 24년 · 강
行召對于誠正閣承旨朴崙壽閣臣金近淳玉堂申絢閔耆顯假注書曺錫正史官李存秀洪奭周
정조 24년 · 목
敎曰召對爲之○講孟子
정조 24년 · 강
副校理趙萬元以父病陳疏徑出批許救護
정조 24년 · 강
遞副校理趙萬元修撰具得魯
정조 24년 · 목
敎曰在外及未肅拜玉堂許遞政官待開門牌招開政差出
정조 24년 · 목
請診也○予命醫官診候置之領議政沈煥之曰忠淸監司狀啓諸條當以草記消詳仰奏矣予曰依此爲之煥之曰冬至正使具㢞罷職之代當爲差出而一品中無可擬之人不可不以正二品陞品擬望故敢達矣予曰依此爲之大王大妃殿敎曰嶺南罪人中逃躱者尙未捉得國綱所在誠爲駭然須申飭道臣以爲從速捕捉之地也煥之曰道臣擧行果爲駭然當以推考仰請矣大王大妃殿敎曰頃日亦已推考矣更須嚴加申飭也煥之曰日前以蔡弘遠事有問於臣等之敎今當仰奏矣予曰蔡弘遠事欲問於卿等而處之矣卿等之意何如煥之曰討醫之論卽是擧國同憤設使弘遠眞欲上疏此不足爲究覈之端且聞其言初無是事云臣等之自初不爲擧論自有商量矣左議政李時秀曰嶺囚之招不過傳其所聞似非可問之事矣龍輔曰陳疏云云初無是事則到今鉤覈似非可論矣予曰卿等言是矣蔡弘遠臺啓卽速停之不使無故者橫被臺論龍輔曰見今入診醫官員數不多而內醫朴銓術業精明當以草記啓差御醫而議藥同參趙宗協術業亦優使之一體隨參於入診似好矣予曰依此爲之也仍敎曰吏判疏語如是何以則爲耶煥之曰原疏臣未詳知而似聞以若蒙遞則當參內哭班爲言云本職遞解之前似難上來矣予下原疏命煥之等覽之煥之曰原疏以遞付軍銜入參內班爲辭似合體諒矣予曰左右相所見何如時秀曰儒臣以遞職則當入來爲言冢宰雖是重任亦不可不開其進身之路矣龍輔曰臣無異見矣大玉大妃殿敎曰吏判所任甚重不可久曠卿等須以可合人仰奏而從速差出好矣煥之曰若欲通望則當有公議而舊望則徐邁修亦是可合者而方帶都監堂上恐有妨務之慮下詢于左右相似好矣予曰薦望入之也煥之曰今日旣開政則薦望自當入之矣
정조 24년 · 강
命大護軍李得臣陞擢
정조 24년 · 목
領議政沈煥之啓言冬至正使正二品陞擬事蒙允矣行大謢軍李得臣實合陞用請從一品陞擢從之
정조 24년 · 강
命漢城判尹李祖承備堂還差
정조 24년 · 강
命大司憲李在學疏批行會事置之
정조 24년 · 목
領議政沈煥之啓言行大司憲李在學疏批內行會事令廟堂稟處命下矣都憲之意實明大義壹民志於嶺南一道而獄案謄播事係重難臣等覆啓及批旨已頒朝紙雖無謄布道內士民自當聞知矣請置之從之
정조 24년 · 강
命大司憲李在學本職許遞
정조 24년 · 목
領議政沈煥之啓言山陵都監堂上李在學因本職未肅拜有難察任云行大司憲李在學本職許遞請催促下送從之
정조 24년 · 강
命小米二千石令道臣劃送江界
정조 24년 · 목
領議政沈煥之啓言江界前府使徐美修所請添價事置之而今番別貿致有加斂則有違朝家顧恤之意只今年小米二千石令道臣從便劃送於本邑請以爲貿蔘價添補之用從之
정조 24년 · 강
命三度習儀啓欑宮吉日更爲推擇
정조 24년 · 목
左議政李時秀啓言三度習儀以今月十三日啓下啓欑宮以來月初一日寅時啓下而事多掣肘從便差退日時更爲推擇事請分付該曹從之
정조 24년 · 강
命設窨於宿所以爲轝士軍經宿
정조 24년 · 목
左議政李時秀啓言臣以軍門人字帳幕出送使轝士軍留接事頃有仰達矣更爲詳察則難以帳幕爲經夜之具趁未凍前設窨蓋草於宿所通廣處以爲轝士軍經宿事請分付京畿監司等城留守從之
정조 24년 · 강
因山時命軍人俾無路中凍餒事分付
정조 24년 · 목
左議政李時秀啓言因山時轝士軍分爲二十四運而許多軍人炊飯之資雖各自備不可不別定將校分數領率以爲檢飭供饋之道令轝士大將相議於各軍門將臣軍門將校及皮瓢子量宜定送俾無一人路中凍餒之弊事請嚴飭分付從之
정조 24년 · 강
命時御所內各司及慶熙宮待明春奉審
정조 24년 · 목
戶曹判書金文淳啓言時御所內各司及慶熙宮以下諸處秋奉審當爲之而此與他時有異姑待明春奉審似好矣從之
정조 24년 · 강
命李喆純復薦與金峻無礙調用
정조 24년 · 목
兵曹判書金祖淳啓言前府使李喆純行副護軍金峻岳大行朝因事或削薦或扷望而本事不過微眚合有甄敍之道矣敎以李喆純復薦與金峻無礙調用
정조 24년 · 강
命尙衣院工匠役價取用於戶曹
정조 24년 · 목
兵曹判書金祖淳啓言臣以兼帶尙衣院事有所仰奏矣今番工匠役價殆近千兩而本院財力甚艱在前或有因特敎取用於戶曹之例今亦依此爲之似好矣從之
정조 24년 · 강
吏曹判書李直輔以草莾臣從縣道上疏辭職賜批
정조 24년 · 목
疏略曰臣之新叨職名大駭聞聽乃敢冒進則其爲僭妄極矣伏乞亟令鐫改仍付軍銜俾得入參內班焉批以待卿上來因吏判之職不得上來姑爲許副以爲簉朝之地仍命遣史官傳諭
정조 24년 · 강
命吏判許遞之代今日政差出
정조 24년 · 강
有政吏曹參判曺允大參議沈象奎進
정조 24년 · 목
以閔命爀爲副校理李鼎秉爲修撰趙儀逵爲洪川縣監再政以徐邁修爲吏曹判書李得臣爲歲幣兼謝恩使丁若衡爲昌平縣令
정조 24년 · 강
備局以忠淸道災實分等狀覆啓
정조 24년 · 목
備邊司啓言卽見忠淸監司尹光顔災實分等狀啓則平澤等七邑一鎭置之尤甚石城等三十五邑置之之次沃川等十二邑置之稍實仍以爲事目災五百五十結外不足災八千七百六十七結二十七負六束特令準劃後錄諸修竝請令廟堂稟旨矣其一田農失稔中豆太最甚無論沿峽限折半三等邑一體特許代捧待明秋還作本色事也其一安興餉米乙卯春泰安郡分俵中未納本倉之數爲九百餘石姑許仍留待明秋還納事也其一牙山貢津倉所屬七邑大同装載依前擧行事也其一尤甚邑勿定配所事也其一推奴徵債防塞事也分等依狀請施行而本道年事雖以見聞所及言之道啓所論不至過濫況當今年其所軫念尤宜自別請竝一體許施允之
정조 24년 · 강
行勸講于熙政堂閣臣李晩秀金祖淳承旨金近淳假注書呂東植史官李存秀洪奭周
정조 24년 · 목
講孟子○予曰孟子非久當畢講繼講冊子當以何書爲之乎晩秀曰以小學繼講事有敎矣予曰小學是召對冊子也晩秀曰更爲問議於弘文館以書傳或中庸爲定似好當出擧條分付矣予曰俄見政院啓辭則字劃有欠精處誠駭然矣
정조 24년 · 강
命經筵繼講冊子令弘文館問議
정조 24년 · 목
檢校直提學李晩秀啓言進講孟子今將畢講矣經筵繼講冊子令弘文館問議定奪句讀校正等事請使之擧行從之
정조 24년 · 목
檢校直提學李晩秀啓言政院啓辭字劃不察致勤飭敎事甚未安當該承旨請推考從之
정조 24년 · 강
命初二度習儀及請諡上諡更爲擇吉
정조 24년 · 목
禮曹判書李晩秀啓言三度習儀旣退定則初二度習儀及請諡上諡時各項擇日更爲擇吉原單子請改付標以入從之
정조 24년 · 목
弘文館啓言進講冊子就議于領事則領議政沈煥之左議政李時秀俱以論語爲定似好云石議政徐龍輔以大學進講似好云領事之議如此何以爲敎以論語大學已講於書筵更爲問議以入
정조 24년 · 강
減下山陵都監堂上李得臣以大謢軍洪明浩差下
정조 24년 · 목
得臣除歲幣使本都監啓請減下也
정조 24년 · 강
大王大妃殿命發靷時軍兵糧料依園幸例爲之轝士軍每日饋飯
정조 24년 · 목
大王大妃殿口敎曰發靷時隨駕軍兵糧料依園幸例爲之轝士軍有多日貽弊之慮當內下令壯勇營及三營門領率每日兩時饋飯而飽之如或有飢乏之患亦爲別饋事分付
정조 24년 · 강
行勸講于熙政堂閣臣李晩秀南公轍承旨徐有聞假注書趙鍾永史官李存秀洪奭周
정조 24년 · 목
講孟子○晩秀曰繼講冊子當以何書爲定乎予曰問議于領事後欲爲定之矣公轍曰弘文館講書次第則孟子後以中庸爲次矣予曰欲讀歲前可畢一秩之書而姑未定矣又敎曰禁府草記有誤錯處當於第二行始書而此則於貼紙邊初行書之矣有聞曰果是誤書者矣予曰請推可也晩秀曰御押姑不頒下故香祝着押等節自有掣礙者矣予曰從近當頒下矣晩秀曰在昔丙申因山時英廟朝御押未盡用者因下敎埋安於山陵退壙矣今聞香室中亦多大行朝御押云依丙申例出付都監埋安於退壙似好矣予曰依此爲之有聞曰向來按覈使下去時有所受慈敎封書昨纔還納矣仰稟慈殿還爲頒下政院使之謄載日記似好矣予曰當量爲之矣
정조 24년 · 강
遞承旨朴崙壽
정조 24년 · 목
承旨徐有聞啓言禁府草記有違格例不可無警當該禁府堂上請重推從之敎以捧納承旨遞差
정조 24년 · 강
行召對于熙政堂承旨金羲淳閣臣金近淳玉堂金熙周李鼎秉假注書趙鍾永史官李存秀洪奭周
정조 24년 · 강
以金觀柱爲承旨
정조 24년 · 강
命進講冊子依領事議爲之
정조 24년 · 목
弘文館啓言依下敎進講冊子更爲就議于領事則領議政沈煥之以爲論語孟子已經進講序次當在中庸以此爲定恐好矣左議政李時秀右議政徐龍輔皆以中庸進講爲好云領事之意如此何以爲之敎以依領事議爲之
정조 24년 · 강
備局以水原廣州災實狀覆啓
정조 24년 · 목
備邊司啓言卽見水原留守徐有隣災實狀啓以爲穡事可謂免歉而秧不足移及醎損水沈覆沙等災爲二百九十五結較諸地部劃下二十結不足爲二百七十五結特許加劃事請令廟堂稟旨矣本府事體與他自別此時顧恤尤當加意請依所請施行又啓言卽見廣州留守金思穆災實狀啓以爲今災舊災合計爲六十二結九十七負九束較諸地部劃下十結不足爲五十二結九十七負九束特許加劃事請令廟堂稟旨矣所請災結不甚多請依狀請施行竝允之
정조 24년 · 강
禮曹以魂殿虞祭冬至祭禮節收議啓
정조 24년 · 목
該曹啓言魂殿虞祭冬至祭分行兼行禮節問議于時原任大臣及在外儒臣則領議政沈煥之以爲再虞祭與冬至祭相値而一日再祭則禮無其文兩祭合行於行宮則是日奉虞主返于魂殿之後間一日將行三虞祭矣禮官以爲魂殿未卽行虞祭恐有缺於禮意云乃請下詢于臣等臣未嘗學禮難以仰對而再虞是祭也冬至是奠也先行冬至奠於行宮返而行再虞祭於魂殿似無不可而虞祭與冬至雖同三獻祭名之大小亦有間焉恐或無一日再祭之嫌臣之淺見則返虞後三虞祭之間日乃行實無違於禮節云左議政李時秀以爲冬至祭旣是卒哭前則當用奠而不祭之禮初七日朝以奠先行於行宮再虞祭則當日返虞後設行於魂殿似無一日再祭之嫌矣云右議政徐龍輔以爲曉行節祭暮薦虞事不徒有違於一日不再祭之意再虞途中遇柔日行之明有朱子定論則虞事之半日闕焉終有所未安臣意則初七日曉再虞及冬至祭兼行於行宮似爲得宜云領府事李秉模以爲再虞不行於行宮而遲待返奉魂殿之後恐涉未安至於冬至大祭不但一日再祭之爲難便竊念虞祭喪祭也至卒哭始曰以吉祭易喪祭無論再虞前後依例設行於是日則似有違於卒哭始漸用吉祭之文倘於返奉魂殿後行以殷奠庶或不爲無所據否乎更爲博詢於在外儒臣而裁處焉云右贊成宋煥箕以爲何敢僭易仰對於朝家莫重禮節乎云大司憲李直輔以爲臣昧禮書不敢仰對云前佐郞宋穉圭以爲臣何敢出位仰對以犯僭汰之罪云矣大臣儒臣之議如此請上裁敎以諸見參差更議大臣歸一以聞
정조 24년 · 목
講孟子○予曰明日當讀中庸而先讀大文而後讀序文似好矣晩秀曰然矣行恁曰孟子畢講後中庸則數日休息後進講似好矣予曰然矣其間則當爲召對矣晩秀曰臣等召接之時如有可問處下詢恐好矣行恁曰召對之例筵臣不得仰質必也自上不詢然後可有疑難開發之效矣如今日入侍承旨經術文章素有名稱必須臨文下詢如家人父子焉晩秀曰承旨中金羲淳素明經術必須時時下詢焉行恁曰臣等向於御定論語人物類聚校正後退傳於都監諸堂則擧皆欽歎矣又奏曰此冊當謄出屬件以爲頒賜校正諸臣矣晩秀曰今當奉出謄書矣
정조 24년 · 강
行召對于誠正閣承旨崔獻重閣臣金近淳玉堂金熙周李鼎秉假注書呂東植史官李存秀洪奭周
정조 24년 · 강
吏曹判書徐邁修疏辭新除天官之任賜例批
정조 24년 · 강
有政吏曹判書徐邁修進
정조 24년 · 목
以李直輔爲大司憲沈鎜爲洪原縣監
정조 24년 · 강
備局以京畿災實狀覆啓
정조 24년 · 목
備邊司啓言卽見京畿監司徐鼎修災實狀啓則分等不爲擧論仍以爲新舊災合爲一千二百三十一結較諸事目所下四百結其所不足爲八百三十一結特許加劃事請令廟堂稟旨矣加請結許施以向來繡啓觀之漢南各邑之報災難保其十分精實各別嚴飭一一均俵俾無白徵呼冤之弊事請一體分付允之
정조 24년 · 강
假注書曺錫正以前吏曹判書李直輔附奏啓
정조 24년 · 목
狀啓以爲臣奉聖批馳到驪州州內上洞里傳諭于前吏曹判書李直輔則以爲委遣邇列誕宣御批許解銓任開其進身臣不惟獲免於匪分職名又可以進參內班聖恩至此不勝感泣今雖一縷奄奄謹當擔曳殘骸從速登程進伏國門之外恭俟有司之勘云矣
정조 24년 · 강
行召對于誠正閣承旨李集斗玉堂金熙周李鼎秉閣臣李存秀假注書趙鍾永史官承膺祚洪奭周
정조 24년 · 강
同副承旨金觀柱疏陳情勢乞遞賜批
정조 24년 · 목
疏略曰臣情病之實已暴於前疏而臣罔念泉下之幽鬱徒耽目前之榮寵乘時跳出揚揚周行則百世譏議姑且勿論明明聖鑑顧奚取斯乞許鐫免俾守本分焉批以勿辭入來察任仍敎曰同副承旨牌招
정조 24년 · 강
遞承旨徐有聞崔獻重金觀柱以金宗善曺錫中爲承旨
정조 24년 · 목
敎曰右承旨許遞前望單子入之待下批牌招察任又敎曰左承旨許遞前望單子入之待下批牌招○以觀柱違牌啓辭敎以許遞前望單子入之
정조 24년 · 강
國葬都監以大行大王符信請出詳審啓
정조 24년 · 목
該都監啓言大行大王御押標信命召密符摘奸牌問安牌大將牌當依丙申例同入於服玩函而今番冕服旣用常御且有鏡梳匣則符信雖去皮匣恐有難容一函之慮預爲請出詳審然後始可的定其同入於服玩函或別造符信函與否請令政院稟旨分付允之
정조 24년 · 강
持平金秀臣以母病陳疏徑出批許救護
정조 24년 · 강
命罪人永太支屬査出散配
정조 24년 · 목
義禁府啓言謀逆同參罪人時皡知情不告罪人永太旣已結案正法時皡之應坐諸人依津擧行籍沒降邑等事令各該司奉承傳擧行而永太則雖無孥籍以渠罪犯支屬之晏然自在實非懲惡之道請分付道臣査出散配允之
정조 24년 · 강
王大妃殿進御蔘蘇飮依前方一貼命煎入
정조 24년 · 강
四虞命當親行該房知悉
정조 24년 · 강
遞承旨李鼎楑金近淳朴吉源金宗善沈奎魯以南公轍金履翼申獻朝崔重圭徐有聞崔獻重代之尋遞南公轍申獻朝崔獻重崔重圭以李集斗鄭尙愚徐英輔朴崙壽代之
정조 24년 · 목
敎曰違牌及在院承旨一倂遞差前望單子入之待下批牌招○因公轍等牌招啓辭敎以幷許遞前望單子入之待下批牌招察任
정조 24년 · 강
命高陽新除郡守當日內赴任
정조 24년 · 목
京畿監司徐鼎修以高陽前郡守李㝡源特令仍任令該曹稟處事馳啓敎以何必仍任新除郡守使之當日內催促赴任後狀聞
정조 24년 · 강
遞刑曹判書李鼎運總管權裕吳載徽以李晩秀爲都總管尹光普爲副總管
정조 24년 · 목
因鼎運違牌敎以許遞○因總府變通草記敎以有身病人許遞前望單子入之待下批牌招
정조 24년 · 강
備局以濟州牧分等狀覆啓
정조 24년 · 목
備邊司啓言卽見濟州牧使鄭觀輝分等狀啓則以爲三邑穡事幾皆成實大靜旌義爲稍實本州爲之次諸般之役參量民勢從便磨鍊開錄于左而候風涉海遲速無期謹依已例一邊馳啓一邊擧行特令廟堂稟處爲辭矣其一舊還督捧恐傷民力姑爲仍停事也其一各寺奴婢身貢米每口減給一斗事也其一男丁大同米每口減給一升事也其一逃老故病頉之類嚴飭各該邑塡充事也請依狀請施行允之
정조 24년 · 목
該廳啓言中部路傍得一歲遺棄女兒良女金召史欲爲收養故依節目給料使之乳養
정조 24년 · 강
掌令李安默陳疏請收洪樂佐加資之命仍陳情勢乞遞賜批
정조 24년 · 목
疏略曰臣昨伏見傳敎下者有政官罷職承宣拿處之命此何事也彼洪樂佐者何等逆孼也混置賞典係是初政不細之累而惟彼政官之覆難而嚴防者亶出於忠慮之意伏願特收洪樂佐加資之命政官承宣處分竝卽還寢焉仍伏念臣於乙卯冬忝叨諫職適値雷變猥承先大王求助之命略論徐有隣兄弟病國誤俗之罪而辭不達意獲蒙恩譴特施擯野之典不意彼之對章滿紙詆誣至以臣疏中背馳義理之斥要爲嫁禍之資以渠壬子疏作爲欛柄勒加臣以曰忍曰敢之目矣乙卯十一月景慕宮筵對下敎若曰徐有隣兄弟於明義錄義理別無樹立之事故李安默疏中背馳義理一句語予亦認以如是賤臣本意已蒙俯燭而彼之本末亦無逃於淵鑑之下及至丁巳臣始蒙恩宥彼對政院略有所仰復矣臣抱玆鬱抑宜卽陳辨而六年之間一暴無路今焉天地崩坼萬事都灰嗚呼蒼天此何人斯嗚呼世道陷溺義理晦塞或厭說義理刪沒於代撰之文或顯護私黨探試於請宥之典甚至有身爲銓官檢擬逆孼於初仕則似此擧措又是梗頑難變猝無偕底之望也今當初服正宜講明義理靖鎭世道則臺省言議之地其所揀掄百倍他時而況臣疲軟湔劣其何以抗顔出脚有所措爲哉伏願刊臣臺籍焉批以爾其勿辭察職
정조 24년 · 강
重推濟州牧使鄭觀輝
정조 24년 · 목
禮曹啓言今見濟州牧使鄭觀輝狀啓則十月令宗廟景慕宮薦新唐金橘柑子封進而孝元殿山陵薦新則不爲封進矣宗廟薦新之物魂殿山陵一體封進事前已知委而今此薦獻旣不如例封進該牧使爲先重推闕封委折請令本道道臣詳査狀聞允之
정조 24년 · 목
因科治啓目敎以放送
정조 24년 · 목
義禁府以輕囚趙得永放送啓○刑曹以輕囚鄭鎭源等七人放送啓
정조 24년 · 강
詣孝元殿行四虞祭
정조 24년 · 목
時至具衰服出齋殿贊禮禮曹判書李晩秀導入就位跪俯伏哭止哭四拜仍詣盥洗位��手去杖陞詣靈座前行初獻禮大祝李存秀讀祝訖予降復位亞獻官領議政沈煥之行亞獻禮終獻官左議政李時秀行終獻禮訖予跪俯伏哭止哭四拜詣望燎位望燎禮畢還齋殿
정조 24년 · 강
王大妃殿進御加減蔘蘇飮命自今日停止
정조 24년 · 강
命勅使接見說話未盡處令廟堂增刪
정조 24년 · 목
政院啓言勅使接見時說話依例書入而或不無未盡之處令廟堂增刪請以備睿覽允之
정조 24년 · 강
正言尹之鉉陳疏辭職仍請亟收銓官喉院罷拿之命享官亟施譴削賜批
정조 24년 · 목
疏略曰噫彼釁累之蹤不得檢擬政望久矣此等抛却義理之輩固不足追理而今日銓官喉院之事皆出明義理嚴隄防之忱矣或罷或拿荐降嚴旨伏乞聖明亟收成命以光轉環之德焉嗚呼國之大典在於祀典而身爲享官晩不入班臣分國綱大可寒心草草薄勘未足懲勵臣謂當該享官亟施譴削斷不可已也批以享官事已示警何必更論爾其勿辭察職
정조 24년 · 강
副修撰閔耆顯陳疏辭職仍陳諸條賜批
정조 24년 · 목
疏略曰向日兩儒賢之相繼承召同朝甚喜而不料山陵赴哭之行仍作邱樊遂初之計恩諭徒勤遯思莫挽豈殿下慰諭而勉留者有所未盡而然歟顧今法筵將開此招徠之禮尤不容少緩伏願益篤誠禮別下敦諭焉臣於目下事竊有憂歎者殿下之恩賞威罰兩失其當伏乞特寢洪樂佐加資除邑之命收還銓官譴罷之典焉批以兩儒賢方積誠敦勉矣爾其勿辭察職
정조 24년 · 강
命銓堂承旨罷拿竝分揀
정조 24년 · 목
敎曰不過警飭銓堂承旨罷拿竝分揀政官牌招開政
정조 24년 · 강
命勅使例贈禮單油浸者令該曹改備
정조 24년 · 목
安州問安中使康壽甲以例贈禮單物種中油浸不可入用者卽速改色下送事馳啓敎以令該曹卽速改備星火付撥下送以爲及期入用之地而其時封裹堂郞不可無罪言于廟堂
정조 24년 · 강
重推戶曹判書李書九拿處正郞徐有膺
정조 24년 · 목
備邊司啓言勅使禮單封裹之際不能審愼致有物種浸汚臨時改備之擧事極駭然當該郞官拿勘不飭之堂上請重推允之
정조 24년 · 강
領府事李秉模領議政沈煥之箚辭錫馬之典竝賜例批
정조 24년 · 강
兵曹判書金祖淳疏辭新資賜例批
정조 24년 · 강
護軍尹行恁疏辭新資賜批
정조 24년 · 목
批以爲所重也卿勿辭焉
정조 24년 · 강
工曹參判金羲淳疏辭新資賜例批
정조 24년 · 목
江原監司李魯春以劉相祐到配馳啓敎以放送事回諭
정조 24년 · 강
禮曹以今十八日卒哭祭時大王大妃殿惠慶宮易服儀註直爲書入啓
정조 24년 · 강
假承旨曺錫中以前大司憲李直輔附奏啓
정조 24년 · 목
狀啓以爲臣於初九日在驪州邑祗受大王大妃殿傳敎卽諭于大司憲李直輔則以爲臣修上附奏還尋鄕路玆又繼降慈旨敷示苦心縷縷辭敎可以感動天地而施之於一介螻蟻之微末如有一毫可強之道而不思變動則眞是豚魚木石之不若也而臣之風痰宿症一倍增劇之中又添毒感方在危篤幸蒙聖恩俾得以安意待盡千萬顒望臣旣無冒膺之路則承宣俺留益爲惶隕體諒下情遄收偕來之命焉云矣敎曰愼節當寒似難登途爾則上來以便儒賢之心
정조 24년 · 강
吏曹判書徐邁修陳疏自引乞遞賜例批
정조 24년 · 목
疏略曰臣於洪樂佐加資下批事竊附封還之故規略效執藝之微忱而誠未格天責敎連下畢竟薄罷匪罰伊恩曾不數宿遽有此仍任之命在臣自訟之義固當��蹶趨承而荐召之下連犯逋慢之罪乞賜鐫遞仍勘臣罪焉批以卿其勿辭行公
정조 24년 · 강
吏曹參判曺允大陳疏自引乞遞賜批
정조 24년 · 목
疏略曰臣於洪樂佐下批事猥隨判堂之後聯陳收還之請批諭荐降慈敎繼下而關係至重不敢奉承夜旣撤漏貽勞聖躬而止薄罷分揀有命臣誠悸恐不知措躬之所也臣於近日毒感忒甚萬無蠢動之望以情以病承膺無路乞賜嚴勘焉批以卿其勿辭行公
정조 24년 · 강
吏曹參議沈象奎陳疏自弓乞遞賜批
정조 24년 · 목
疏略曰臣無他技能可以當官任職惟有殫誠竭力於御製一事而以一部便房之藏漫不檢察大致錯誤論臣罪戾萬被誅殛尙云難贖豈意薄竄而遄宥乎乞命司敗更加重勘焉批以爾其勿辭察職
정조 24년 · 강
行孝元殿五虞祭
정조 24년 · 강
遣禮房承旨馳詣永陵奉審以來
정조 24년 · 강
假承旨李羲甲以前贊成宋煥箕還第馳啓
정조 24년 · 목
羲甲狀啓以爲前贊成宋煥箕今月初六日自華城發行本月初十日酉時還第臣則隨到仍留
정조 24년 · 강
召見山陵都監堂上郞廳于熙政堂上護軍李在學大護軍洪明浩副司果曺允遂金履度
정조 24년 · 목
敎曰山陵都監總護使議政府左議政李時秀鞍具馬一匹賜給提調水原留守徐有隣行上護軍李在學已加資勿論左參贊金文淳工曹判書李得臣竝加資行大護軍洪明浩內下虎皮一令賜給都廳副司果曺允遂金履度竝加資郞廳持平韓翼鎭工曹佐郞李羲文副司果趙翼鉉軍資正洪元燮副司果洪樂正林性運漢城主簿金基彦副司果鄭文綏金麟淳忠勳都事宋倫載竝陞敍京郞廳兵曹正郞尹孝寬兒馬一匹賜給監造官副司勇徐澈修南巖老尹守正李博載別工作繕工副奉事鄭來重監役韓樂裕竝六品遷轉分長興庫主簿李敬度燔瓦所瓦署別提朴宗珩趙文錫竝兒馬一匹賜給丁字閣上樑文製述官領中樞府事李秉模廐馬一匹賜給書寫官上護軍李祖源熟馬一匹賜給別看役龍仁縣令丁遇泰加資前郡守曺允植前五衛將金箕昶竝守令調用別監蕫前僉使張世紈相地官行護軍金養直折衝鄭旭竝加資訓鍊判官崔翼敦寧主簿金應一外職除授副司勇尹守九丁志璿姜必濟竝初仕調用本監相地官朴興素安思彦令該監高品付料取土承旨金近淳本道觀察使徐鼎修本府留守徐有隣竝熟馬一匹賜給地方官本府判官金思羲顯隆園令洪載淵竝陞敍參奉兪漢宰陞六宿所地方官始興縣令李潢陞敍沿路地方官果川縣監金鋼廣州判官金履裕竝兒馬一匹賜給道路都差使員楊州牧使金爔半熟馬一匹賜給鷺梁晝停所別將折衝金重輝加資舟橋都廳李文喆半熟馬一匹賜給領將等米布分等題給日官前縣監池景喆旣未赴任守令待窠卽爲除授池景泌等六人下玄宮奏時官金信默令該監高品付料奏時官金思默李元常韓命禧朴世潤令該曹米布題給其餘看役及京鄕牌將計士畵員醫員員役工匠等依判下施賞○別單都看役崇政壯勇衛張忠顯善地邊將待窠除授三物所京看役兵曹敎鍊官禹德延鄕領役牌將嘉善知彀官洪命淵別軍官出身李亨祿池景昌以上加資造成所京看役崇祿阿耳僉使鄭東仁善地僉使作窠差送嘉義壯勇衛安德恒已有植木之勞邊將待窠調用額外內禁衛出身尹彦邦旣是宣薦相當職調用折衝前敎鍊官金在潤禁衛營敎鍊官李時泰禁衛營別武士池瑞旭鄕領役牌將嘉善別武士李德祚旗牌官徐夢天以上加資大浮右所京看役折衝壯勇衛崔碩良邊將除授訓鍊都監敎鍊官朴泰文羽林衛丁智泰金有亮禁衛營別軍官洪履奎竝加資石刻看役畵員副司果朴維城加資鄕領役牌將嘉善軍官朴震晃嘉善守堞軍官李振馥折衝敎鍊官朴宗榦竝賞加爐冶所京看役前敎鍊官金懿淑補土所京看役折衝壯勇衛孫世隆前同知崔彭齡御營廳敎鍊官邊鎭國前敎鍊官出身全取淳前巡將朴仁采前萬戶李晉秀竝加賀鄕領役牌將親軍衛正金希祥敎鍊官趙世逵巡山監官金就宗金宗鉉竝賞加小浮石所京看役折衝前五衛將申㬘內禁衛出身朴養湜御營廳別抄出身崔彦耉扈衛軍官朴弘蕃竝加資鄕領役牌將別軍官出身朴思英折衝別武士洪元周竝賞加輸石所京看役嘉善壯勇衛張平羽林衛張繼周嘉善禁衛營別武士車運萬邊將承傳左邊捕校姜泰軫右邊捕校安樹前僉使林日尙鄕領役牌將折衝守堞軍官徐仁喆守堞軍官崔致完擔軍領運水原府禁盜軍官朴震弘車仁鳳以上賞加京牌將折衝崔碩輝加資陵上守直鄕所元好敬加資將校植木監官嘉善盧大喆邊將除授鄕別看役前僉知金尙澤嘉義前五衛將崔大德別武士金之澤折衝知彀官李彦寬竝加資下玄宮時轆轤牌將資憲黃壽海邊將除授出身崔泰福勿論內外結束都次知水原裨將折衝前五衛將具錫夏加資內結束監官嘉善敎鍊官黃致郁嘉善別武士李廷殷外結束監官嘉善敎鍊官林俊昌邊將除授陵所站撥將畿營敎鍊官折衝盧仁素邊將除授計士尹弼殷崔亨魯李奎鼎醫員金萬榮令該曹米布分等題給畵員金廷秀嚴致郁訓局畵師米布題給錄事金昌煥都廳書吏金禹澤等九人書寫宋有恒庫直高夢弼等二名使令朴泰江等十名京都監書吏韓繼興等三人庫直申錫謙使令申大成等二名闕內待令書吏金繼朴使令洪得伊三物所書吏全景祿等二人庫直趙景祿使令金龍興等二名造成所書吏金景義等六人庫直安香得使令李壽萬等四名大浮石所書吏金世煥等四人庫直韓廷煜使令金廷弼等三名爐冶所書吏薜守範等二人庫直崔昌慶使令韓得成補土所書吏崔命純等三人庫直全命倫使令金時福等四名小浮石所書吏孫鎭弘等二人庫直羅仁昌使令朴春成等二名輸石所書吏黃志運庫直張鎭采使令權以衡別工作書員張南翼等二人庫直張海東使令崔世福分長興庫書員李福新庫直李鶴齡使令高聖得燔瓦所書員李章煥庫直魯枝英使令金三得陵所待令水原書吏崔仁基等九人軍士秦七龍等八名以上令該曹米布分等題給三物所莎土匠片世雲等四名木手宋尙福造成所木手權聖文等十五名大浮石所石手鄭有福等三十名冶匠朴太弼等二名爐冶所冶匠鄭日成等二名小浮石所石手金尙得等二十名別工作木手金宗河等五名冶匠朴枝成以上一等米布從優題給三物所莎土匠金雲伊等八名木手金日成造成所木手李春起等四十二名大浮石所石手田興甲等五十名冶匠李壽命等三名和匠宋潤等十名刻手金德鉉等五名爐冶所冶匠崔長千等三名小浮石所石手趙二男等二十名冶匠鄭義大等三名別工作木手南仁貴等四名小木匠劉道恒等四名雕刻匠鄭光彦以上二等造成所木手閔百祿等四十名木鞋匠辛興仁等十名貫子匠金尙洽等三名蘆簟匠朴仁興等九名假漆匠朴性哲等十一名蓋匠全聖福等二十名機械匠金景玉等六名泥匠尹東柱等四十名畵僧宥善等二十一名大浮石所石手朴老立等六十五名冶匠韓福得等八名和匠張海雲等四十名泥匠金昌運等三名蓋匠金聖昌爐冶所冶匠林成大等五名乼匠閔道致等五名鑞匠千萬才鎖鑰匠鄭太厚朴排匠韓允得等二名補土所莎土匠李碩祚等五名小浮石所石手河哲金等三十名冶匠安貴仁等四名輸石所船匠鄭三徵等三名車匠李重白等四名別工作木手朴金男等五名雕刻匠金振星等二名眞漆匠尹大義等二名假漆匠李仁得等二名大引鉅匠卞九奉等五名乼匠鄭大仁等二名鑞匠鄭二得鎖鑰匠朴枝文穿穴匠朴得伊朴排匠鄭三得雨傘匠趙尙謙等二名磨造匠金光云等二名木鞋匠權三得屛風匠李仁福分長興庫茵匠鄭興孫等三名皮匠金順伊等二名燔瓦所瓦匠朴興仁等二十二名積訥匠朴虎狼等三名以上三等米布題給莎土匠片世雲木手邊首宋尙福京木手邊首金在明帖加石手邊首鄭有福從自願免賤
정조 24년 · 강
命莎草軍捧錢作奸吏校出付攸司照律嚴繩役所雇軍幻錄之類令該堂郞一一釐正自肆覲坪至鷺梁輦路田畓犯入處勿許更墾事令道臣守臣詳察狀聞肆覲坪居民之驛屬徵索撥將侵害令守臣嚴飭轝士軍設幕給飯時各營軍兵作弊民家者令該營査治遲遲臺令守臣更加修築立石標名華城民事顧恤懷保之方令守臣另加講究
정조 24년 · 목
備局啓言卽見水原暗行御史申絢別單則其一莎草補土之軍憚於赴役以錢防給而該吏則利其取贏必欲以錢代捧當該堂郞則謂是兩便任其爲而不禁所失非細難免勘責該吏之弄奸不可不嚴懲令攸司從重科治事也以莎草軍捧錢之弊向因慈敎有該堂越俸之命而今於繡啓益著其不察之責不可置之當該堂上竝罷職當該郞廳令該府拿問勘處作奸吏校出付攸司照律嚴繩其一因山大役雇軍文簿加減之間許多閃弄者令廟堂申飭各該堂郞親執推刷其偸書幻錄之類一切詳査事也輪回付役點數不察當初固有其失而今已事過有難追究至於員役作奸立落加減不可不詳査誠如繡啓所論令該堂郞按簿細檢如有幻錄一一釐正仍勘其幻弄之罪其一自始役至此日所謂鬪錢之戱無處不設故募軍雇價不爲不多而不但無贏餘反有負債行乞之患不禁之堂郞合有警責事也役所雜戱任其狼藉誠有不飭之失而纔以他事論勘置之其一今番道路修治肆覲坪以上至于鷺梁則比前輦路更加數把之廣田畓犯入處亦多竝依已例決價以給勿許更墾使輦路不失其廣闊之界事也輦路修治隨時廣狹自是田夫應行之役而繡啓所論亦有意見分付道臣守臣詳察其多少便否論理狀聞後稟處其一始興道路之修治視廣州果川更爲闊遠通邑之民至今偏苦合有別般軫恤之政山陵案對之地山城居民今方撤移每間給價不下數兩而當寒棲屑極爲矜愍宜有更加優恤之道事也始興道路修治之役雖曰稍闊係是沿路應爲之事山城民家撤移之際雖甚可悶已有厚價優恤之典蠲減特恩更不必論其一肆覲坪居民場市移設之後聊活無策倉舍新建之後糶糴偏重場市依前還設糶糴從便區處而驛人之徵索撥將之侵害一切禁斷事也場市輪設本出一視之意倉舍新建亦開聊賴之資有難以一時稱冤遽議變改而至於驛屬之徵索撥將之侵害其所察飭專在守臣更加各別嚴飭其一今番轝士軍設幕給飯事各營門擧行莫不殫竭而各營軍兵往往居接民家不無破甕毁壁之患可見軍習之不整此等之弊嚴加禁飭事也各營軍兵之居接民家至於破甕毁壁之弊誠極可駭分付該營門各別査治其一廣州華城之界有小峴園寢峯巒踰此峴則不復入望故昔日園幸回鑾之時每臨此峴駐輦興慕遲遲不發築小臺以識其處而名其峴曰遲遲名其臺曰遲遲今宜更加修築立石爲記以爲尊奉追感之地事也登是峴而過是臺者無不追惟昔日掩涕呑聲依繡啓卽令守臣更加修築立石標名後形止狀聞其一方今華民比前尤別顧護之典懷保之方另究方便曲加蠲恤事也華城一府民事皆是昔年優恤者也今於奉山陵之後其所軫念尤倍於前令守臣顧恤之典懷保之方隨事隨處另加講究小則從便區處大則陳聞變通事請分付允之敎以屢朔勤勞今旣竣事而還堂郞罷拿竝分揀遲遲臺標石文字令誌文製述官撰進
정조 24년 · 강
山陵都監以儀軌修正時應行事目啓
정조 24년 · 목
山陵都監啓言本都監儀軌參考謄錄別單書入○別單本都監儀軌修正時應行諸事磨鍊後錄請依此施行從之後一處所吏曹設局一儀軌修正時堂上郞廳仍爲檢察一儀軌次知郞廳軍資正洪元燮差下使之察任一堂上都廳郞廳依前例儀軌事畢間除本仕上直凡公會勿參差祭安徐一堂上郞廳印信各一顆仍爲行用一儀軌四件內一件奎章閣其餘三件春秋館江華府史庫禮曹等處依例分上一奎章閣件則草注紙分上件則楮注紙而行用紙地筆墨令各該司進排一奎章閣件書寫寫字官一人畵員一人令戶兵曹給料布書吏三人書寫四人庫直一名使令二名以有料布衙門捉來使役一守直軍士四名令該曹定送
정조 24년 · 목
明浩旣入闕中不爲肅謝直爲出去政院啓請推考允之
정조 24년 · 강
命吏曹判書徐邁修參議沈象奎違牌勿爲呼望催促開政
정조 24년 · 목
開政有命邁修等屢違召因政院啓稟敎以莫重賞典今當下批而連事違牌事體極爲未安違牌勿爲呼望仍以前牌催促入來開政下批○政院啓言吏曹判書徐邁修參議沈象奎特敎申飭之下來詣闕外屢度催促終不承膺誠極未安請竝從重推考敎以有何情勢連日違召乎賞典莫重事體不然斯速入來開政
정조 24년 · 강
遞差承旨朴崙壽
정조 24년 · 목
敎曰何時下敎之事尙無皂白當該承旨遞差
정조 24년 · 강
命承旨未差之代以新資人擬入
정조 24년 · 목
以曺允遂金履度爲承旨竝新資也朴準源爲刑曹判書申獻朝爲刑曹參判趙觀鎭爲左尹李在學爲兼判義禁李秉模爲內醫都提調李輪祥爲顯隆園參奉朴南源爲假監役輪祥南源竝初仕也金文淳李得臣今加崇祿
정조 24년 · 강
命永興璿派人等給回糧
정조 24년 · 목
敎曰永興璿派令李尙熙等二十三人回糧令賑廳依例題給
정조 24년 · 강
遞承旨鄭尙愚徐英輔徐有聞以金羲淳李基讓李貞運代之前望也
정조 24년 · 목
政院啓言明日六虞祭親行時承旨當爲備員齋宿而行右承旨徐英輔奉審進去無以備員何以爲之敎以與左承旨左副承旨許遞前望單子入之前望以羲淳等批下
정조 24년 · 강
命高陽郡守李㝡源安峽縣監池景喆仍任
정조 24년 · 목
敎曰銓官旣分揀高陽郡守李㝡源安峽縣監池景喆竝仍任事分付
정조 24년 · 강
命上副勅以下都給物種及例贈別贈依前入贈都請別請等物只給通官以下沿路依此贈給
정조 24년 · 목
迎接都監啓言勅行贈給今當磨鍊上副勅以下通官頭目等處都給物種卽乾隆丁巳因皇旨裁定者係是元禮單自當如例入給例贈別贈乃是入京翌日中使出來齎傳於上副勅者則事體無異於元禮單去春雖不擧行今番則依前入贈恐合事宜至若都請別請等物旣有乾隆勅諭又因昨年皇旨今春勅行上副勅則初不擧論通官以下則追因勅使之言如例許給今不可異同依春勅例施行沿路贈給依此贈給之意請分付允之
정조 24년 · 강
命勅使入京翌日行大臣茶禮
정조 24년 · 목
迎接都監啓言勅使入京第三日大臣請行茶禮留館空日又有別茶啖排入之例今番則館所茶禮旣不設行大臣茶禮進定於入京翌日伊後又値空日請以別茶啖依例入給允之
정조 24년 · 강
命勅使入京日以今月二十四日爲定
정조 24년 · 목
迎接都監啓言卽接遠接使移文則勅使入京日子以今月二十四日爲定而路程記待其渡江排站停當云此是禮曹所擇吉日以此日入京之意遠接使處回移各該司及諸道亦爲知委
정조 24년 · 강
命勅行時京外宴享等諸般停免事知委各該司
정조 24년 · 목
迎接都監啓言卽接遠接使移文則京外宴享庭排茶啖軍威軍歌舞童遊觀牛駞駱牛別雌牛軒架儺禮城門砲上下馬砲甁花床花街隅盆花一竝停免禮樂軍樂陳而不作云矣以此知委各該司軍威軍勿爲待令之意請亦爲分付總戎使廣州留守處允之
정조 24년 · 강
命勅使接見時蔘茶用他茶御前床以淡薑茶擧行
정조 24년 · 목
迎接都監啓言在前勅使接見茶禮時御床用淡薑茶勅使床則用蔘茶矣今春勅行時勅使床則不用蔘茶以他茶代用御前床依前以淡薑茶擧行今亦依此擧行之意請分付允之
정조 24년 · 강
命勅使弔祭後接見茶禮依丙申例設行館所及郊餞時茶禮置之
정조 24년 · 목
迎接都監啓言弔勅時不設宴享皆以茶禮爲之取考丙申謄錄則弔祭後殿內接見及翌日館所出去日郊餞竝行茶禮矣今番則弔祭後接見茶禮依丙申例設行而御床用素膳勅使床則用肉膳備待事請分付司饔院及各該司館所及郊餞時茶禮置之允之
정조 24년 · 강
命勅使到迎恩門時自廚院給酒肴自都監饋跟役等
정조 24년 · 목
迎接都監啓言勅使到迎恩門時自廚院兩勅及通官等處各以酒肴一盤入給又自都監略備酒肴分饋跟役請分亦依此擧行允之
정조 24년 · 강
命勅使入京時城內外街巷及闕內設布帳令三軍門分排爲之
정조 24년 · 목
迎接都監啓言勅使入京時城內外街巷屛門及闕內設布帳每令三軍門分排爲之今番依此擧行之意請分付各該營門允之
정조 24년 · 강
命通官五人區別大次磨鍊
정조 24년 · 목
迎接都監啓言當初牌文中通官五人無大次區別之事矣卽見遠接使移文則大通官三人次通官二人跟役十九名出來云依此磨鍊分付之意請分付諸道及各該司允之
정조 24년 · 강
命勅使入闕時嚴禁下隸輩觀光及人馬紛雜之弊
정조 24년 · 목
迎接都監啓言勅使入闕時及還來館所時下隸輩觀光於紅馬木近處每有雜遝之患自前以三營門將卒排立於闕外禁喧等節兵曹專當擧行而都監所屬各差備人馬外一竝嚴禁今春勅使詣闕時則百官皆從敦化門入去勅使詣館所時則百官皆從金虎門出來俾無人馬紛雜之弊矣今亦依此擧行之意請嚴飭分付允之
정조 24년 · 강
命勅使弔祭時我國服色一依儀注施行
정조 24년 · 목
迎接都監啓言卽接遠接使移文則勅使弔祭時用素服封典時用吉服我國服色一依儀注施行
정조 24년 · 강
命勅使入京時自弘濟院至城內諸處令三軍門總戎廳分掌嚴禁雜人